《沁园春 读镜清楼遗稿》
清代·方珍

滴粉搓酥，镂雪团香，新诗一编。想吟工谢絮，曾邀叔赏，赋成鲍茗，惯得夫怜。

山映奁青，云迷桁白，绝代销魂句早传。鸳鸯侣，喜一般才调，一样华年。

匆匆催返瑶天。怅月照青琴冷素弦。幸银钩细字，犹霏麝馥，金荃丽字，尚叠鸾笺。

元相悲怀，潘郎愁结，触拨香痕意惘然。空惆怅，望碧城飘渺，难挽飞仙。

作者简介：清僧。字席隐，号小山。初住杭州孝慈庵。工诗画。尝至扬州，居地藏庵，为阮元、伊秉绶所爱重。